
 Klagenemnda for godkjenning av utenlandsk utdanning og yrkesgodkjennings avgjørelse av 26. juni 2026 
	
	

	Sak:
	2026/0505

	Klager: 
	A

	Saken gjelder:
	Klage over vedtak om generell godkjenning av utenlandsk høyere utdanning

	
Saken gjelder klage over vedtak fattet av Direktoratet for høyere utdanning og kompetanse (HK-dir) den 7. oktober 2025. I vedtaket innvilget HK-dir klagers søknad om generell godkjenning av utenlandsk høyere utdanning etter universitets- og høyskoleloven § 9-7 og forskrift om godkjenning av utenlandsk høyere utdanning § 2-2 andre ledd. HK-dir vurderte at den pakistanske kvalifikasjonen «Bachelor of Medicine and Bachelor of Surgery» (MBBS) kunne godkjennes som likestilt med en norsk bachelorgrad og ett års høyere utdanning på bachelorgradsnivå. Klager var uenig i denne vurderingen, og mente at utdanningen kunne godkjennes som likestilt med en norsk integrert mastergrad. Klagenemnda for godkjenning av utenlandsk utdanning og yrkesgodkjenning tok ikke klagen til følge og opprettholdt HK-dirs vedtak. 


	Klagenemndas medlemmer: 
	Henrik W. Bärnholdt, Kristin Seehusen, Miriam Thea Josefin Svenaeus Bakken Wallenborg, Øistein Frank Sundli og Taija-Riitta Blencke.



Sakens bakgrunn
A (heretter klager) søkte 1. juni 2025 Direktoratet for høyere utdanning og kompetanse (heretter HK-dir) om generell godkjenning av utenlandsk høyere utdanning. 
Av søknaden fremgikk det at klager søkte om godkjenning av kvalifikasjonen «Bachelor of Medicine and Bachelor of Surgery» (MBBS) som han fikk utstedt i Pakistan i 2010. Det fremgikk videre av søknaden av utdanningen var gjennomført i perioden 2004-2010 og at klager fullførte en hel grad med normert studietid på fem år fulltid. Vedlagt søknaden var blant annet vitnemål som bekreftet fullført utdanning. 
HK-dir fattet 7. oktober 2025 vedtak om å godkjenne den omsøkte kvalifikasjonen som likestilt med en norsk bachelorgrad og i tillegg ett års høyere utdanning på bachelorgradsnivå. Selv om klagers utdanning hadde en normert studietid på fem år fulltid, vurderte HK-dir at det første året av en høyere utdanning fra Pakistan ikke kan godkjennes som høyere utdanning i Norge. 
Klager påklaget vedtaket samme dag. Klager mener at utdanningen kan godkjennes som likestilt med en norsk integrert mastergrad. Klager viste til at utdanningen er en femårig profesjonsgrad som gir autorisasjon som lege i Pakistan og tilsvarer nivå syv (master) i det europeiske kvalifikasjonsrammeverket. 
HK-dir vurderte klagen, men konkluderte med at den ikke ga grunnlag for å endre eller oppheve vedtaket, jf. lov 10. februar 1967 om behandlingsmåten i forvaltningssaker (forvaltningsloven) § 33. Klagen og sakens dokumenter ble dermed den 4. mars 2026 oversendt til Klagenemnda for godkjenning av utenlandsk utdanning og yrkesgodkjenning sammen med HK-dirs innstilling i klagesaken. 
Klager fikk i brev datert 4. mars 2026 informasjon om saksgangen for klagenemnda og frist til å inngi kommentarer til HK-dirs innstilling i saken, eller komme med andre merknader til saken. Klager har ikke sendt inn ytterligere merknader i saken. 
Klagenemnda for godkjenning av utenlandsk utdanning og yrkesgodkjenning behandlet saken i nemndsmøte 26. juni 2026. 
HK-dirs begrunnelse for vedtaket i hovedtrekk 
HK-dirs vurdering i saken kan i det vesentlige oppsummeres slik: 
HK-dir vurderer at det første studieåret av en høyere utdanning fra Pakistan ikke kan godkjennes som høyere utdanning i Norge. Det begrunnes i at opptakskravet til norske universiteter og høyskoler er videregående skole fra dette landet og ett års universitetsutdanning, jf. GG-forskriften § 2-2 andre ledd. Klagers utdanning har derfor et omfang på fire godkjennbare år. Videre vurderer HK-dir at klagers utdanning er en fullført førstesyklusgrad som gir opptak til videre studier på mastergradsnivå i Pakistan og at vilkårene for gradslikestilthet med en norsk bachelorgrad er oppfylt. 
[bookmark: _Hlk218767662]I lys av klagers påstand om fullført utdanning tilsvarende en norsk integrert mastergrad i medisin, har HK-dir i sin innstilling vurdert om utdanningen oppfyller vilkårene for gradslikestilthet. Integrerte mastergrader er regulert i forskrift 28. juni 2024 nr. 1392 om universitet- og høyskoleloven (heretter universitets- og høyskoleforskriften) § 2-8. For at HK-dir skal kunne godkjenne en utenlandsk høyere utdanning som likestilt med en integrert mastergrad må utdanningen ha et minimum på 4,5 år, være en avsluttet grad, gi adgang til tredje syklus i utdanningslandet og inneholde et selvstendig arbeid. Den utenlandske utdanningen må oppfylle alle vilkårene for å kunne gis gradslikestilthet. 
HK-dir anser klagers utdanning som en førstesyklusgrad, og at utdanningen dermed gir adgang til andre syklus (mastergrad) i Pakistan. Dette fremgår også klart av innsendt dokumentasjon. Utdanningen gir ikke adgang til tredje syklus (doktorgrad) og oppfyller dermed ikke krav om adgang til tredje syklus for å kunne godkjennes som likestilt med en integrert mastergrad. Siden alle krav til gradslikestilthet må være oppfylt, er det ikke nødvendig for HK-dir å vurdere om de øvrige kravene er oppfylt. 
HK-dir bemerker at generell godkjenning er en systembasert godkjenning hvor en vurderer omfang og nivå av en utenlandsk høyere utdanning opp mot det norske systemet for høyere utdanning. HK-dir har ikke mandat til å vurdere kvalitet eller innhold av en høyere utdanning. Klagers påstand om at utdanningen har et omfang og læringsutbytte som tilsvarende norsk integrert master i medisin grunnet omfattende klinisk praksis og faglig innhold, forstås av HK-dir som at dette går på innhold i utdanningen, noe som ligger utenfor mandatet. 
Klagers argumentasjon i hovedtrekk
Klagers argumentasjon kan i det vesentlige oppsummeres slik: 
Klager mener at den omsøkte utdanningen kan godkjennes som tilsvarende en norsk integrert mastergrad (fem år/300 studiepoeng). 
Klager har vist til at utdanningen er en integrert femårig profesjonsutdanning med samlet omfang tilsvarende 300 studiepoeng, som fører direkte til autorisasjon som lege i Pakistan, etterfulgt av ett års obligatorisk praksis. Utdanningen er akkreditert av Pakistan Medical Commission og følger internasjonale standarder. Klager viser til at flere europeiske land, inkludert Storbritannia og Irland, anerkjenner utdanningen som tilsvarende mastergrad på nivå syv i det europeiske kvalifikasjonsrammeverket (EQF). Ifølge klager gir også utdanningen adgang til master- og doktorgradsstudier i flere land.  
Klager synes det er urimelig at utdanningen vurderes lavere enn en norsk integrert mastergrad når begge utdanningene gir de samme yrkesrettighetene og krever tilsvarende klinisk kompetanse. 
Klager mener videre at det ikke er riktig at det trekkes fra ett studieår, slik at en profesjonsgrad reduseres til et bachelorløp. Klager har vist til at regelen gjelder hovedsakelig ordinære bachelorløp i Pakistan, mens hans utdannelse er en kontinuerlig femårig profesjonsutdanning uten et separat grunnår. Av den grunn, ber klager om at det vurderes unntak fra GSU-listen.  
Klagenemndas vurdering
Saken gjelder klage 7. oktober 2025 over HK-dirs vedtak av 7. oktober 2025. Klagen er fremsatt rettidig, jf. forvaltningsloven § 29 første ledd. 
Av forskrift 2. juli 2025 nr. 1462 om enkelte klagenemnder på Kunnskapsdepartementets område (heretter forskriften) § 6 følger det at klagenemnda «skal behandle klager over enkeltvedtak […] om generell godkjenning av utenlandsk høyere utdanning etter universitets- og høyskoleloven §§ 9-7 og 9-8». Klagenemnda har i utgangspunktet kompetanse til å «prøve alle sider av saken», jf. forvaltningsloven § 34 andre ledd første punktum. Dette omfatter både HK-dirs faktiske og rettslige vurderinger, herunder bevisbedømmelsen og skjønnsutøvelsen. Selv om klagenemnda har full kompetanse til å prøve alle sider av saken, vil det likevel ikke innebære en plikt, jf. Innst.O nr. 4 (1994-1995) s. 9.
Klagenemnda vil foreta en selvstendig vurdering av saken, både av det faktiske grunnlaget og den rettslige vurderingen som HK-dir har lagt til grunn for vedtaket, jf. forvaltningsloven § 34 andre ledd.
Det rettslige grunnlaget for generell godkjenning av utenlandsk høyere utdanning er lov 8. mars 2024 nr. 9 om universiteter og høyskoler (heretter universitets- og høyskoleloven) § 9-7. Bestemmelsen lyder: 
«Departementet kan gi generell godkjenning av utenlandsk høyere utdanning etter søknad fra enkeltpersoner dersom utdanningen i nivå og omfang er likestilt med akkreditert norsk høyere utdanning, jf. §§ 3-2, 3-7 og 3-8.

Vedtak om generell godkjenning av utenlandsk høyere utdanning skal være i samsvar med Lisboakonvensjonen og UNESCOs globale konvensjon. 

Vedtak om generell godkjenning av utenlandsk høyere utdanning kan bare påklages av søkeren.» 
Det følger av bestemmelsen at departementet har kompetanse til å gi generell godkjenning av utenlandsk høyere utdanning på nærmere angitte vilkår. Departementet har imidlertid delegert det operative ansvaret for godkjenningsordningen for høyere utdanning til HK-dir, jf. forskrift 21. mai 2024 nr. 789 om generell godkjenning av utenlandsk høyere utdanning (heretter GG-forskriften) § 2-1. Derfor er det HK-dir som behandler søknader om godkjenning av utenlandsk høyere utdanning. 
Etter bestemmelsens første ledd oppstilles det som vilkår for godkjenning at den omsøkte utdanningen må være likestilt i «nivå og omfang» med en akkreditert norsk høyere utdanning. I lovforarbeidene er det også forutsatt at generell godkjenning etter bestemmelsen også innebærer en bekreftelse av utdanningens ekthet (verifisering), jf. Prop. 126 L (2022-2023) på side 330. 
I bestemmelsens første ledd henvises det videre til lovens § 3-7, som regulerer det norske gradssystemet. En nærmere regulering av norske grader følger imidlertid av forskrift 28. juni 2024 nr. 1392 til universitets- og høyskoleloven (heretter universitets- og høyskolelovforskriften) kapittel 2. 
Det er også gitt nærmere regler for generell godkjenning av utenlandsk høyere utdanning i GG-forskriften, i tråd med universitets- og høyskoleloven § 9-10. I GG-forskriften § 2-2 oppstilles det nærmere vilkår for godkjenning, herunder krav til akkreditering og gradslikestilthet. 
I foreliggende sak er ikke den omsøkte utdanningens ekthet eller akkreditering omstridt. I vedtaket godkjente HK-dir den omsøkte kvalifikasjonen «Bachelor of Medicine and Bachelor of Surgery» (MBBS) som likestilt med en norsk bachelorgrad og i tillegg ett års høyere utdanning på bachelorgradsnivå. HK-dir vurderte at selv om normert studietid var fem år på fulltid, så følger det av GSU-listen at det første året av en høyere utdanning fra Pakistan ikke kan godkjennes som høyere utdanning i Norge. Klager fikk derfor kun godkjent fire studieår av den omsøkte utdanningen. 
Klager mener på sin side at utdanningen må godkjennes som likestilt med en norsk integrert mastergrad. 
I tråd med klagen vil klagenemnda vurdere om klagers utdanning kan godkjennes som likestilt med en norsk integrert mastergrad. 
Som nevnt over i premiss 25 oppstilles det som vilkår for godkjenning at «kravene til gradslikestilthet er oppfylt», jf. GG-forskriften § 2-2 tredje ledd første punktum. Bestemmelsen forutsetter videre at krav til gradslikestilthet kan «variere ut fra hvilken grad den utenlandske utdanningen godkjennes opp mot», jf. tredje ledd andre punktum. Klagenemnda forstår dette – i likhet med HK-dir – som en henvisning til det norske gradssystemet. 
Krav til en norsk integrert mastergrad reguleres av universitets- og høyskoleforskriften § 2-8. Bestemmelsens første til tredje ledd lyder slik: 
«Integrert mastergrad har normert studietid fem år, 300 studiepoeng. 
En integrert mastergrad er et helhetlig og sammenhengende studieprogram som omfatter både bachelor- og mastergradsnivå. 
En integrert mastergradsutdanning skal omfatte et selvstendig arbeid etter § 2-9 på minimum 20 studiepoeng. Utdanningen skal utformes slik at den kan kvalifisere for direkte opptak til doktorgradsutdanning.» 
Bestemmelsen oppstiller med dette krav til en integrert mastergrad hos norske universiteter og høyskoler, jf. universitets- og høyskoleforskriften § 2-1. Etter nemndas vurdering vil dette være utgangspunktet for sammenligningen mellom den omsøkte utenlandske utdanningen og en norsk integrert mastergrad. Dette synes også forutsatt i forarbeidene til universitets- og høyskoleloven § 9-7, hvor det er det uttalt at «[u]tgangspunktet for vurderingen er kunnskap om utdanningssystemet i det aktuelle landet sammenlignet med det norske systemet for høyere utdanning (nivå og omfang av de ulike gradene)», jf. Prop. 126 L (2022-2023) s. 330. Det synes også å være i samsvar med henvisningen i universitets- og høyskoleloven § 9-7 til lovens § 3-7 om det norske gradssystemet. 
Etter det opplyste har HK-dir fastsatt retningslinjer med nærmere krav som må være oppfylt for at en utenlandsk utdanning skal gis gradslikestilthet. Disse er offentliggjort på HK-dir sin nettside. For godkjenning av gradslikestilthet med en norsk integrert mastergrad krever HK-dir at følgende krav må være oppfylt: 
· Omfang: minimum 4,5 år
· Må være en avsluttet grad
· Skal gi adgang til tredje syklus i utdanningslandet
· Skal inneholde et selvstendig arbeid 
Klagenemnda har forståelse for at HK-dir har behov for å utarbeide egne retningslinjer/ veiledere for sin saksbehandling, særlig for skjønnsutøvelsen. Dette kan fremme likebehandling av søkerne og bidra til en effektiv saksbehandling. Slike krav og retningslinjer må imidlertid være i tråd med de vilkår og forutsetninger som framgår i lov og tilhørende forskrift. Klagenemnda må foreta en selvstendig vurdering av lov og forskrift, men vil også se hen til HK-dirs veileder og retningslinjer.
HK-dir har vurdert at den pakistanske utdanningen «Bachelor of Medicine and Bachelor of Surgery» (MBBS) er på bachelorgradsnivå, ikke mastergradsnivå. Det begrunnes i at pakistanske myndigheter har plassert utdanningen på nivå seks («bachelor») i det pakistanske kvalifikasjonsrammeverket, og omtaler utdanningen som en «Professional Bachelor Degree». HK-dir begrunner sin vurdering også med at utdanningen – ifølge det pakistanske kvalifikasjonsrammeverket – har videregående skole som opptakskrav og at fullført utdanning gir adgang til mastergradsstudier (andresyklus), og ikke doktorgradsstudier (tredjesyklus). Klagenemnda er enig med HK-dir i at dette tilsier at klagers utdanning er på bachelorgradsnivå, og ikke mastergradsnivå, jf. universitets- og høyskoleforskriften § 2-8. 
Klager har videre bedt om at det foretas en helhetlig og faglig vurdering, og at profesjonsstatus bør tillegges vekt. Som nevnt i premiss 23 oppstiller universitets- og høyskoleloven § 9-7 kun krav for godkjenning at den utenlandske utdanningen i «nivå» og «omfang» må være likestilt med en akkreditert norsk høyere utdanning. HK-dirs vurdering av søknaden er dermed begrenset til en prøving av om utdanningens nivå og omfang kan likestilles med akkreditert norsk høyere utdanning. HK-dir skal ikke foreta en vurdering av det faglige innholdet i den omsøkte kvalifikasjonen. Dette er også forutsatt i forarbeidene, hvor det fremgår at «[v]edtak om generell godkjenning bygger på en systembasert vurdering av den utenlandske høyere utdanningen» og at utgangspunktet for vurderingen er «kunnskap om utdanningssystemet i det aktuelle landet sammenlignet med det norske systemet for høyere utdanning (nivå og omfang av de ulike gradene)», jf. Prop. 126 L (2022-2023) side 330. Denne samme forståelsen fremgår også av GG-forskriften § 2-2 fjerde ledd som forutsetter at vedtak om generell godkjenning innebærer en «generell uttelling i studiepoeng». Dette betyr at den omsøkte utdanningens faglige innhold og profesjonsrettigheter ikke kan vektlegges i vurderingen. 
Klagenemnda bemerker også i denne sammenheng at HK-dirs vurdering etter universitets- og høyskoleloven § 9-7 ikke er bundet av andre land sine vurderinger eller internasjonal praksis. Det kreves riktignok at vedtak om generell godkjenning av utenlandsk høyere utdanning «skal» være i samsvar med konvensjon 11. april 1997 nr. 165 om godkjenning av kvalifikasjoner innen høyere utdanning i Europaregionen (heretter Lisboakonvensjonen) og global konvensjon 5. mars 2023 nr. 29 om godkjenning av kvalifikasjoner vedrørende høyere utdanning (heretter UNESCOS globale konvensjon/ globalkonvensjonen), jf. universitets- og høyskoleloven § 9-7 andre ledd. Det følger av begge konvensjonene at reglene om anerkjennelse av likeverdige utdanning gjelder overfor andre konvensjonsparter, jf. Lisboakonvensjonen artikkel V.1 og VI.1 og globalkonvensjonen artikkel V. Pakistan har ikke sluttet seg til konvensjonene, og vil derfor ikke være ansett som en konvensjonspart. Klagenemnda viser derfor til at konvensjonenes regler ikke kommer til anvendelse i denne saken. 
På denne bakgrunn har klagenemnda kommet til at klagers utdanning ikke kan godkjennes som likestilt med en norsk integrert mastergrad, jf. universitets- og høyskoleloven § 9-7 første ledd. 
Avslutningsvis har klagenemnda vurdert at HK-dirs vedtak om godkjenning av klagers utdanning som likestilt med en norsk bachelorgrad og ett års høyere utdanning på bachelorgradsnivå, er i samsvar med gjeldende regelverk. Klagenemnda har i tidligere sak 2026/0477 foretatt en nærmere utredning av regelverket, som viser at vilkåret om «nivå» etter universitets- og høyskoleloven § 9-7 første ledd er bundet av GSU-listens krav til generell studiekompetanse for personer med utenlandsk utdanning. 
GSU-listens krav til generell studiekompetanse for personer med utdanning fra Pakistan er enten «Higher Secondary Certificate (HSC) + 1 års universitetsutdanning» eller «Intermediate Examination Certificate + 1 års universitetsutdanning». Klagenemnda er dermed enig med HK-dir i at det første året av klagers høyere utdanning fra Pakistan ikke kan godkjennes som høyere utdanning i Norge.
Videre kan ikke klagenemnda se at det er adgang til å gjøre unntak i særskilte tilfeller fra GSU-listens krav ved generell godkjenning av utenlandsk høyere utdanning, slik klager har anmodet. GSU-listens krav gjelder for alle som søker generell godkjenning av utenlandsk høyere utdanning fra Pakistan. Klagers anmodning om å gjøre unntak fra GSU-listen kan dermed ikke tas til følge.  
Vedtak
Klagenemnda for godkjenning av utenlandsk utdanning og yrkesgodkjenning fatter etter dette følgende vedtak:
Klagen tas ikke til følge. HK-dirs vedtak av 7. oktober 2025 opprettholdes. 

Vedtaket er endelig og kan ikke påklages, jf. forvaltningsloven § 28 tredje ledd.
Vedtaket er enstemmig. 

26. juni 2026

